Indonezia, Filipine și Rusia sunt cei mai mari producători de nichel din lume. Nichelul este un metal foarte important la nivel global, deoarece este folosit pentru producția de oțeluri inoxidabile, precum și la fabricarea bateriilor pentru vehiculele electrice.
Așadar, nichelul joacă un rol esențial în așa-numita "revoluție a transportului electric".
În acest articol vom analiza care sunt cei mai mari producători de nichel și care sunt țările cu cele mai mari rezerve de nichel.
Ce este nichelul și de ce e important
Nichelul este un metal cu aspect alb-argintiu, strălucitor, care se regăsește din abundență în scoarța Pământului, fiind al cincilea cel mai comun element de pe planetă. După cum se arată pe site-ul Nickel Institute, asociația globală a producătorilor de nichel, acest metal are proprietăți fizice și chimice remarcabile, motiv pentru care nichelul este esențial pentru sute de mii de produse.
Nichelul are un punct de topire ridicat (1453 de grade Celsius), este rezistent la coroziune și oxidare, este foarte ductil, se combină ușor în aliaje și poate fi reciclat în totalitate.
Nichelul este utilizat în fabricarea de aliaje, în special alături de crom și alte metale, pentru a produce oțeluri inoxidabile rezistente la căldură. Aproximativ 68% din producția mondială de nichel este folosită pentru fabricarea de oțel inoxidabil, potrivit Wikipedia.org. Nichelul este folosit și pentru producția de baterii reîncărcabile, inclusiv cele pentru vehiculele electrice.
Cei mai mari producători de nichel din lume
Potrivit Nickel Institute, minereurile care conțin nichel sunt exploatate la ora actuală în peste 25 de țări din întreaga lume. Datele citate de statista.com arată că, în 2021, producția minieră de nichel a fost dominată de Indonezia, unde a fost produs 37% din nichelul extras la nivel mondial în acel an.
Indonezia a fost urmată de Filipine (13,7%), Rusia (9,3%), Noua Caledonie (7%), Australia (5,9%), Canada (4,8%), China (4,4%), Brazilia (3,7%) și SUA (0,7%).
Podiumul a rămas neschimbat și în 2022, după cum arată datele US Geological Survey, citate de publicația investingnews.com.
1. Indonezia a produs în 2022 peste 1,6 milioane de tone de nichel. În ultimii ani, statul a înregistrat o creștere uriașă a producției de nichel, ajungând de la 345.000 de tone în 2017 la o producție de aproape 5 ori mai mare.
Potrivit sursei citate, Indonezia își construiește în mod activ propria industrie de baterii electrice (apropierea geografică de China, care este cel mai mare producător de vehicule electrice, este un avantaj). Astfel, în mai 2021, a fost deschisă prima fabrică de procesare a nichelului pentru utilizare în bateriile pentru vehiculele electrice.
Ce state produc nichel
2. Filipine se află pe locul 2 în acest clasament cu cei mai mari producători de nichel, cu o producție de 330.000 de tone în 2022. Aflată, de asemenea, în proximitatea Chinei, Filipine are în prezent 30 de mine de nichel.
3. Rusia – 220.000 de tone de nichel. În ciuda faptului că se află pe locul 3 în clasament, Rusia a înregistrat o scădere a producției de nichel în ultimii ani. De pildă, în 2018 Rusia a produs 272.000 de tone de nichel. Norilsk Nickel din Rusia este unul dintre cei mai mari producători de nichel și paladiu din lume. Compania intenționează să investească 35 de miliarde de dolari în modernizarea infrastructurii energetice în următorul deceniu, în speranța de a-și crește producția minieră până în 2030.
4. Noua Caledonie – 190.000 de tone. Teritoriul francez aflat în largul coastei Australiei are o economie ce depinde în mare măsură de prețul nichelului. În trecut, pentru a-și proteja industria metalurgică (topitorii etc), statul a evitat să vândă direct minereu de nichel unor consumatori mari precum China.
Producători de nichel – restul clasamentului
5. Australia – 160.000 de tone;
6. Canada – 130.000 de tone;
7. China – 110.000 de tone;
8. Brazilia – 83.000 de tone;
9. SUA – 18.000 de tone.
Cele mai mari companii producătoare de nichel
Clasamentul companiilor este dominat de corporații din Rusia, Brazilia, Elveția, Australia și Marea Britanie, arată datele din 2020 citate de visualcapitalist.com.
1. Norilsk Nickel, o companie din Rusia, ocupă primul loc în clasamentul cu cei mai mari producători de nichel, cu o producție anuală de 236.000 de tone de nichel;
2. Vale, Brazilia – 214.700 de tone;
3. Glencore, Elveția – 110.200 de tone;
4. BHP, Australia – 80.000 de tone;
5. Anglo American, Marea Britanie – 44.000 de tone;
6. South32, Australia – 41.000 de tone;
7. Eramet, Franța – 36.000 de tone;
8. IGO, Australia – 30.000 de tone;
9. Terraframe, Finlanda – 29.000 de tone;
10. MCC, China – 29.000 de tone.
Producători de nichel – țările cu cele mai mari rezerve
În ceea ce privește țările care dețin cele mai mari rezerve de nichel, Australia și Indonezia dețin împreună aproape 40% din resursele mondiale de nichel. Potrivit Nickel Institute, țările cu cele mai mari rezerve de nichel sunt următoarele:
1. Australia, 21 de milioane de tone de nichel, echivalentul a 19,6% din rezervele mondiale;
1. Indonezia, 21 de milioane de tone (19,6%);
3. Brazilia, 16 milioane de tone (14,9%);
4. Rusia, 7,5 milioane de tone (7%);
5. Filipine, 4,8 milioane de tone (4,5%);
6. Africa de Sud, 3,7 milioane de tone (3,5%);
7. SUA, 2,8 milioane de tone (2,6%);
7. China, 2,8 milioane de tone (2,6%);
9. Canada, 2 milioane de tone (1,9%);
10. Noua Caledonie, 1,8 milioane de tone (1,7%);
11. Madagascar, 1,4 milioane de tone (1,3%).
Dacă acest articol despre cei mai mari producători de nichel vi s-a părut util, v-ar putea interesa și:
Din ce materiale se fac bateriile la mașina electrică. 9 componente
Cele mai ieftine mașini electrice. 4 mașini sub 30.000 de euro
Cei mai mari producători de vehicule electrice din lume. TOP 5 companii
Facturare energie electrică prosumator. Ghid cu explicațiile ANRE
Ce conține dosarul de prosumator. Ghid explicativ în 9 pași
Cum devii prosumator. Ghid detaliat în 9 pași